CELEX: 32021D1843
Language: hu
Date: 2021-10-15 00:00:00
Title: A Tanács (EU) 2021/1843 határozata (2021. október 15.) a Nemzetközi Cukortanácsban az 1992. évi nemzetközi cukormegállapodás meghosszabbítása tekintetében az Európai Unió által képviselendő álláspontról

2021.10.21.   
               
               
                  HU
               
               
                  Az Európai Unió Hivatalos Lapja
               
               
                  L 373/90
               
            
         A TANÁCS (EU) 2021/1843 HATÁROZATA
         (2021. október 15.)
         a Nemzetközi Cukortanácsban az 1992. évi nemzetközi cukormegállapodás meghosszabbítása tekintetében az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az 1992. évi nemzetközi cukormegállapodást (1) (a továbbiakban: a megállapodás) az Unió a 92/580/EGK tanácsi határozat (2) révén megkötötte, és a megállapodás 1993. január 1-jén hatályba lépett. A megállapodást egy hároméves, 1995. december 31-ig tartó időszakra kötötték meg.
                  
               
                     (2)
                  
                  
                     A megállapodás 3. cikke alapján létrehozott Nemzetközi Cukortanács a megállapodás 45. cikkének (2) bekezdése értelmében felhatalmazást kap arra, hogy minősített szavazással, alkalmanként két évet meg nem haladó, egymást követő időszakokra meghosszabbítsa a megállapodást. A megállapodás hatályát annak megkötése óta rendszeresen meghosszabbították további kétéves időszakokra. A megállapodást legutóbb 2019 júliusában, a Nemzetközi Cukortanács határozatával hosszabbították meg, így az 2021. december 31-ig marad hatályban.
                  
               
                     (3)
                  
                  
                     A Nemzetközi Cukortanács 2021. november 26-án, az 59. ülésén határozatot tervez elfogadni a megállapodás további kétéves időtartamra, 2023. december 31-ig történő meghosszabbításáról.
                  
               
                     (4)
                  
                  
                     Helyénvaló meghatározni a Nemzetközi Cukortanácsban, annak 59. ülésén a megállapodás meghosszabbítása tekintetében az Unió által képviselendő álláspontot. A megállapodás hatályának további meghosszabbítása az Unió érdekében áll,
                  
               ELFOGADTA EZT A HATÁROZATOT:
         
            1. cikk
            A Nemzetközi Cukortanácsban, annak 59. ülésén az Unió által képviselendő álláspont a következő: az 1992. évi nemzetközi cukormegállapodás további kétéves időtartamra, 2023. december 31-ig történő meghosszabbítása mellett kell szavazni.
         
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2021. október 15-én.
            
               
                  a Tanács részéről
               
               
                  az elnök
               
               J. CIGLER KRALJ
            
         
         
            (1)  Az 1992. évi nemzetközi cukormegállapodás (HL L 379., 1992.12.23., 16. o.).
         
            (2)  A Tanács 92/580/EGK határozata (1992. november 13.) az 1992. évi nemzetközi cukormegállapodás aláírásáról és megkötéséről (HL L 379., 1992.12.23., 15. o.).